Document ID: 32013R0034

KOMISSION ASETUS (EU) N:o 34/2013,
annettu 16 päivänä tammikuuta 2013,
Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse 2-fenyylifenolin, ametoktradiinin, Aureobasidium pullulansin kantojen DSM 14940 ja DSM 14941, syprokonatsolin, difenokonatsolin, ditiokarbamaattien, folpetin, propamokarbin, spinosadin, spirodiklofeenin, tebufenpyradin ja tetrakonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
2-fenyylifenolin, dikvatin, ditiokarbamaattien ja folpetin jäämien enimmäismäärät vahvistettiin asetuksen (EY) N:o 396/2005 liitteessä II. Ametoktradiinin, biksafeenin, syprokonatsolin, difenokonatsolin, epoksikonatsolin, propamokarbin, spinosadin, spirodiklofeenin, tebufenpyradin ja tetrakonatsolin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Aureobasidium pullulansin kannoille DSM 14940 ja DSM 14941 ei vahvistettu erityisiä jäämien enimmäismääriä liitteessä II tai III, eikä aine sisälly asetuksen (EY) N:o 396/2005 liitteeseen IV, joten siihen sovelletaan oletusarvoa 0,01 mg/kg.
(2)
Ametoktradiini-tehoainetta sisältävän kasvinsuojeluaineen käyttöä purjon osalta koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Biksafeenin osalta tällainen hakemus tehtiin sen käytöstä rapsinsiemeniin, pellavansiemeniin, sinapinsiemeniin ja unikonsiemeniin. Syprokonatsolin osalta tällainen hakemus tehtiin sen käytöstä unikonsiemeniin. Difenokonatsolin osalta tällainen hakemus tehtiin sen käytöstä vadelmiin, karhuvatukoihin ja syötäväkuorisiin Cucurbitaceae-suvun vihanneksiin. Dikvatin osalta tällainen hakemus tehtiin sen käytöstä purasruohoon. Ditiokarbamaattien osalta tällainen hakemus tehtiin niiden käytöstä valkosipuliin, salottisipuliin, syötäväkuorisiin Cucurbitaceae-suvun vihanneksiin ja parsaan. Epoksikonatsolin osalta tällainen hakemus tehtiin sen esiintymisestä eläinperäisissä tuotteissa, koska rehuissa voi olla jäämiä, jotka johtuvat epoksikonatsolin käytöstä maissiin. Folpetin osalta tällainen hakemus tehtiin sen käytöstä viininvalmistukseen tarkoitettuihin rypäleisiin. Propamokarbin osalta tällainen hakemus tehtiin sen käytöstä lehtikaaliin. Spinosadin osalta tällainen hakemus tehtiin sen käytöstä selleriin, fenkoliin, vadelmiin ja karhuvatukoihin. Spirodiklofeenin osalta tällainen hakemus tehtiin sen käytöstä mansikoihin ja banaaneihin. Tebufenpyradin osalta tällainen hakemus tehtiin sen käytöstä kurkkuun ja kesäkurpitsaan. Tetrakonatsolin osalta tällainen hakemus tehtiin sen käytöstä rapsinsiemeniin.
(4)
Tehoainetta Aureobasidium pullulans, kannat DSM 14940 ja DSM 14941, sisältävän kasvinsuojeluaineen käyttöä koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus tehoaineen sisällyttämiseksi asetuksen (EY) N:o 396/2005 liiteeseen IV.
(5)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus ametoktradin käytöstä perunaan, trooppisiin juureksiin ja juurimukuloihin, sipuliin, valkosipuliin, salottisipuliin, varhaissipuliin, tomaattiin, paprikaan, munakoisoon, okraan, muihin koisokasveihin, kurkkuun, avomaankurkkuun, kesäkurpitsaan, muihin syötäväkuorisiin Cucurbitaceae-suvun vihanneksiin, paksukuorisiin Cucurbitaceae-suvun vihanneksiin, parsakaaliin, keräkaaliin, kiinankaaliin, lehtisalaattiin, siloendiiviin, vihanneskrassiin, krassikanankaaliin, sinappikaaliin, mustasinappiin, Brassica spp.:n lehtiin ja ituihin, pinaattiin, mangoldiin, portulakkaan, selleriin, fenkoliin ja humalaan. Hakija väittää, että ametoktradiinin sallittu käyttö mainittuihin vijelykasveihin Yhdysvalloissa ja Kanadassa johtaa siihen, että jäämämäärät ylittävät asetuksessa (EY) N:o 396/2005 vahvistetut enimmäismäärät, ja että jäämien enimmäismäärien on oltava korkeammat, jotta vältetään näiden viljelykasvien tuontia koskevat kaupan esteet.
(6)
Spirodiklofeenin osalta tällainen hakemus tehtiin jäämien nykyisten enimmäismäärien nostamiseksi papaijan, avokadon ja mangon osalta, koska kyseisen aineen sallittu käyttö näihin viljelykasveihin Yhdysvalloissa johtaa siihen, että jäämämäärät ylittävät asetuksessa (EY) N:o 396/2005 vahvistetut enimmäismäärät. Korkeampi jäämien enimmäismäärä on tarpeen, jotta vältetään kyseisten kasvien tuontia koskevat kaupan esteet.
(7)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(8)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.
(9)
Elintarviketurvallisuusviranomainen totesi perustelluissa lausunnoissaan, että toimitetut tiedot ametoktradiinin käytöstä varhaissipulissa eivät ole riittäviä uuden jäämien enimmäismäärän vahvistamiseksi. Tomaatin ja paprikan osalta todettiin, että toimitetut tiedot eivät osoita tarvetta muuttaa voimassa olevia jäämien enimmäismääriä. Biksafeenin käytöstä rapsinsiemeniin, pellavansiemeniin, unikonsiemeniin ja sinapinsiemeniin todettiin, että toimitetut tiedot eivät ole riittäviä uuden jäämien enimmäismäärän vahvistamiseksi. Dikvatin osalta elintarviketurvallisuusviranomainen totesi, että jäämiä koskevat tiedot eivät riittävässä määrin tue esitettyä käyttötarkoitusta ja että mitään uusia käyttömuotoja ei voida hyväksyä ennen jäämien nykyisten enimmäismäärien kattavaa uudelleentarkastelua. Eläinperäisissä tuotteissa olevien epoksikonatsolijäämien osalta toimitetut tiedot eivät osoita tarvetta muuttaa nykyisiä jäämien enimmäismääriä. Toimitetut tiedot eivät myöskään ole riittäviä uuden jäämien enimmäismäärän vahvistamiseksi spirodiklofeenin käytölle mansikoihin.
(10)
Metiraamin käytöstä parsaan, sipuliin, salottisipuliin ja syötäväkuorisiin Cucurbitaceae-suvun vihanneksiin johtuvien ditiokarbamaattijäämien osalta jäämien enimmäismääriä ei tarvitse muuttaa, sillä asetuksen (EY) N:o 396/2005 liitteessä II vahvistetut jäämien enimmäismäärät ovat samat kuin nyt haetut.
(11)
Aureobasidium pullulansin kantojen DSM 14940 ja DSM 14941 osalta elintarviketurvallisuusviranomainen totesi, että sisällyttäminen asetuksen (EY) N:o 396/2005 liitteeseen IV on asianmukaista.
(12)
Kaikkien muiden hakemusten osalta elintarviketurvallisuusviranomaisen päätelmänä oli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(13)
2-fenyylifenolin jäämistä sitrushedelmissä todetaan, että asetuksessa (EY) N:o 304/2010 (3) vahvistettiin jäämien enimmäismäärät 30 päivään syyskuuta 2012 saakka, eli kunnes on toimitettu ja arvioitu kaksi muuta sitrushedelmien jäämätestiä ja voimassa olevat varastointikestävyyttä koskevat tutkimukset. Kyseiset testit ja tiedot toimitettiin maaliskuussa 2012 Espanjalle, joka toimii esittelevänä jäsenvaltiona kyseisen aineen osalta. Espanja arvioi tiedot ja laati arviointikertomuksen, joka toimitettiin komissiolle 18 päivänä heinäkuuta 2012. Jotta elintarviketurvallisuusviranomaisella olisi riittävästi aikaa arvioida kertomus ja komissiolla tehdä päätöksensä, on asianmukaista jatkaa kyseisten jäämien enimmäismäärien voimassaoloaikaa 30 päivään syyskuuta 2014.
(14)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(15)
Sen vuoksi asetusta (EY) N:o 396/2005 olisi muutettava.
(16)
Oikeusvarmuuden vuoksi 2-fenyylifenolia koskevaa muutosta olisi sovellettava 1 päivästä lokakuuta 2012.
(17)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Liitteessä olevaa 1 kohdan a alakohtaa sovelletaan 1 päivästä lokakuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä tammikuuta 2013.

Labels: 17
20
0
3
6